ไทยประกันภัยกำไรสุทธิไตรมาส 2 พุ่ง 190%
ไทยประกันภัย เผยผลการดำเนินงาน ไตรมาส 2 ปี 2553 มีกำไรสุทธิ 7 ล้านบาท สูงกว่างวดเดียวกันของปีก่อน 190% และสูงกว่างบประมาณที่ตั้งไว้
10 ส.ค. 2553

ไทยประกันภัย เผยผลการดำเนินงาน ไตรมาส 2 ปี 2553 มีกำไรสุทธิ 7 ล้านบาท สูงกว่างวดเดียวกันของปีก่อน 190% และสูงกว่างบประมาณที่ตั้งไว้ 
น.ส.พณิตา ตู้จินดา กรรมการผู้จัดการ บริษัท ไทยประกันภัย เปิดเผยถึงผลการดำเนินงานสำหรับไตรมาสที่ 2 ปี 2553 เปรียบเทียบกับงวดเดียวกันของปีก่อน บริษัทฯ มีกำไรจากการรับประกันภัยเพิ่มขึ้น 21.9 ล้านบาท คิดเป็นอัตราที่เพิ่มขึ้น 77% ส่วนใหญ่มาจากค่าใช้จ่ายในการรับประกันภัยที่ลดลง 67 ล้านบาท คิดเป็นอัตราลดลง 30% 
ทั้งนี้ เป็นไปตามเป้าหมายที่ให้ความสำคัญในเรื่องคุณภาพและประสิทธิภาพของการดำเนินงานอย่างต่อเนื่อง นอกจากนี้บริษัทฯสามารถทำกำไรจากการลงทุนในหลักทรัพย์ได้เพิ่มขึ้น 6.4 ล้านบาท จึงทำให้บริษัทฯมีกำไรสุทธิในช่วงไตรมาสที่ 2 จำนวน 7.09 ล้านบาท 
ด้าน ผลการดำเนินงานในช่วง 6 เดือนแรก มีกำไรสุทธิ 15.4 ล้านบาท เพิ่มขึ้นจากปีก่อน 355% โดยเป็นกำไรจากการรับประกันภัย 96.6 ล้านบาท สูงกว่างวดเดียวกันของปีก่อน 25% และมีรายได้จากการลงทุนอยู่ที่ 27 ล้านบาท สูงกว่างวดเดียวกันของปีก่อน 65% 
นอกจากนี้ สามารถดำรงอัตราส่วนทางการเงินที่ คปภ.ใช้กำกับดูแล ได้เกินกว่าเกณฑ์ที่ คปภ.กำหนดทุกอัตราส่วน และจากการทดสอบการดำรงเงินกองทุนตามความเสี่ยง (RBC) สำหรับปี 2551 และ ปี 2552 นั้น บริษัทฯ สามารถผ่านการทดสอบได้เป็นอย่างดี โดยมีเงินกองทุนเพียงพอกับความเสี่ยงและเกินกว่าเกณฑ์ที่ คปภ.กำหนดทั้ง 2 ปี
สำหรับทิศทางในการดำเนินงานของไทยประกันภัยตลอดปีนี้ ยังคงมุ่งมั่นที่จะทำตลาดรายย่อยโดยพัฒนาผลิตภัณฑ์และบริการ เพื่อสนองตอบความต้องการของลูกค้ารวมทั้งเปิดตลาดผ่านช่องทางธนาคารร่วมกับทางธนาคารทหารไทย เพื่อมุ่งขยายช่องทางการขายและเจาะกลุ่มลูกค้ารายย่อยอย่างต่อเนื่อง